मॉरिशस के भाषिक संरचना में भोजपूरी भाषा के स्थान: संध्या अंधराज – नवोसाह
संध्या अंधराज – नवोसाह - हमार पुरखा पुरनिया के आज से करीब 100 साल पहिले मॉरिशस में बन्धुआ मजदूर बनाके ले आवल रहे। आज उहे मॉरिशस हमनी के पहचान बन गईल अवरू हमनी के एकर पहचान बन गईल बानी जा।
हमार बाप-दादा भारत में वर्तमान बिहार के निवासी रहले अउरी भोजपुरी उनुकर बोली रहे, आज मॉरिशस में रहते हुए भी हम भोजपुरी भाषी बानी। भोजपुरी, मॉरिशस में हमनी के एगो बहुत बड़ समाज़ के पहचान बन गईल।
भोजपुरी, भारत के पश्चिमि बिहार अवुरी पुरबी उत्तर प्रदेश में बोलल जाला। इहें से इ बोली हमरा बाप-दादा के संगे 1830 में मॉरिशस पहुंचल। मॉरिशस के अलावे, जाहां-जाहां हमनी के बाप-दादा गिरमिटिया मजदूर के रूप में गईले, उहाँ-उहाँ भी इ शान से खाड़ा बिया।
रामयाद जी के अनुसार, 19वां सदी के शुरुवात में क्रियोल ( फ्रेंच के एगो रूप), जेकरा के आज “क्रियोल मोरिसिएन” भी कहल जाला, पूरा तरीका से मॉरिशस में फैलल रहे।
बिसुन्दयाल के मानल जाए, त 1834 के पहिले भी इहाँ (मॉरिशस में) भारत से आईल, अलग-अलग बोली (तमिल, तेलुगु, मराठि, गुजराती अवरू बंगाली) बोले वाला करीब 6,000 लोग रहत रहन। 1834 से लेके 1907 के बीच करीब 4,50,000 भोजपुरी बोले वाला लोग के गिरमिटिया मजदूर के रूप में ए टापू प ले आवल गईल।
एक तरह से कहल जाए, त मॉरिशस में अलग-अलग तरह के बोली, जेकरा में भोजपुरी अवरू हिंदी प्रमुख रहे, बोले वाला लोग इहाँ पहुँच गईले। केहु एकरा के संदनि भोजपुरी, भजपुरी, मगहि, मैथिली, अवधि, ब्रज अवरू कन्नौजी कहल। लेकिन सभके निवास एक संगे मॉरिशस में भईल।
मिस्त्री जी के अनुसार मॉरिशस में सबसे ज्यादा बोलाए वाली बोली, भोजपुरी मॉरिशस के प्रमुख भाषा बन गईल। चुकी गैर भोजपुरी भाषी भी इहवां रहले, एहसे इहाँ के भोजपुरी में कुछ गैर भोजपुरी के शब्द भी जुडल। भोजपुरी से पहिले मॉरिशस में क्रियोल के दबदबा रहे, त क्रियोल के कुछ शब्द भी एकरा में शामिल हो गईल। ए सभ के बाद जन्म भईल ओ भोजपुरी के जेकरा के आज मौरिशियन भोजपुरी कहल जाला।
गंभीर जी के अनुसार, मॉरिशस के भोजपुरी भारत में बोलाएवाली भोजपुरी से बहुत अलग बिया। इहाँ के भोजपुरी के, भारत में बोलाएवाली भोजपुरी के उप भाषा मानल जा सकता लेकिन तबहुओं इ कुछ हद तक अपना स्रोत से अलग रही।
अगर सहज रूप से मौरिसिअन भोजपुरी के समाजिक अवरू ऐतिहासिक विकास के समझे के होखे, त एकरा के तीन चरण में समझल जा सकेला -
1. हिंदी अवरू बिहारी बोली परिवार (भोजपुरी, मैथिली, मगही, अंगिका अवरू बज़्ज़िका) के संगम
2. गैर हिन्दी अवरू बिहारी परिवार के बोली के संगे तालेमल
3. जन साधारण खातिर एगो आम बोली के रूप में मौरिसिअन भोजपुरी के जन्म
भोजपुरी भाषा के चलते धार्मिक अवरू संस्कृति के बढ़ावा मिलल। भोजपुरी के चलते अलग-अलग समूह के लोग एक संगे अईले। मॉरिशस के विकास में भोजपुरी के योगदान के बारे में जयनारायण राय जी कहले - "बहुत कष्ट अवरू मुश्किल के बावजूद, भोजपुरी के चलते ही मॉरिशस में पछिला 150 साल से हमनी के सांस्कृति जिंदा बाटे"।
एकरा में कवनो दु राय नईखे कि, भारत समेत भारतीय लोगन के बीच जवन महत्व हिन्दी के मिलल, ओइसन महत्व भोजपुरी के कबहु नईखे मिलल। आज इ कहल जा सकेला कि, भोजपुरी के अनदेखा कईल गईल।
एल पी रामईयाद जी "19 वी सदी में भारतीय भाषा अवुरी स्कूली शिक्षा के समस्या" विषय प चर्चा करत कहले रहीं कि, हिन्दी-भोजपुरी के चलते मॉरिशस में भी हमनी सामाजिक इतिहास ज़िंदा बाटे।
रामईयाद जी कहले रहीं कि, भोजपुरी भाषा में सबसे बड़ समस्या रहल कि एकरा के लिखल जाएवाला भाषा ना समझल गईल, एही के चलते इ स्कूली शिक्षा के हिस्सा कबहुँ ना बने सकल। एगो अवरू कारण एकर लिपि बनल, एकरा मूल लिपि में एकरा के लिखे में बहुत दिक्कत बाटे, जेकरा चलते भोजपुरी बोले वाला लोग भी काम-काज़ में “खड़ी बोली” भा हिन्दी के प्रयोग करे लगले। एकरा बाद भी भोजपुरी में कुछूओ होई एकर आस कमे बाचता।
डॉ सरिता बूधू जी के हिसाब से भोजपुरी सीमित इस्तेमाल करे वाला भाषा ह। सरिता जी कहेली कि, भोजपुरी “लोक भाषा” ह, अवरू एकरा के “मोटिया भाषा” माने अशुद्ध भाषा भी कहल जाला।
हूकूमसिंग जी के लिखल 2007 में “एल ' एक्सप्रेस” मे प्रकाशित एगो लेख के अनुसार - भोजपुरी के बोलेवाला लोग के अनदेखी के चलते ही एकर विकास ना भईल। उ अपना लेख में लिखले, एक समय अइसन रहे कि मॉरिशस में भोजपुरी पूरा तरीका से छा गईल रहे, लेकिन दुर्भाग्य बा कि एकरा के बोलेवाला लोग ही एकरा के अनाथ क देले।
पछिला 2 बेर के जनगणना के जवन आंकड़ा आईल, ओकरा से तनिका उत्साह जागता। मॉरिशस में भोजपुरी के बढ़ावा देवे खातिर सरकार के सहयोग से कईगो कार्यक्रम चलावल जाता। कोशिश बा कि, भाषा के प्रति लोग में उत्साह बढ़े, सोच विकसित होखे अवरू भाषा के बढावा देवे में सहयोग मिले।
एही कोशिश में मॉरिशस के राष्ट्रिय प्रसारक, मॉरिशस ब्राडकास्टिंग कारपोरेशन में भोजपुरी के अलग टीवी चैनल बनावल गईल, रेडिओ पर भी भोजपुरी में कई तरह के रोचक अवरू जानकारी देवे वाला प्रोग्राम चलता। एकरा में सेहत के बारे में, सड़क सुरक्षा के बारे में आदि प्रमुख बा।
नाटक-नौटंकी, गीत-संगीत, प्रतियोगिता आदि के माध्यम से मॉरिशस सरकार हर संभव कोशिश करतिया। मॉरिशस के भाषा प्रेमी भी एकरा प्रति पूरा तरीका से ईमानदार लउकत बाड़े। हर स्तर प, फेर उ चाहे घरेलु होखे भा राष्ट्रीय।
शिक्षा के क्षेत्र में महात्मा गांधी संस्थान के भोजपूरी भाषा विभाग भी कोशिश कर रहल बा कि एकर संरक्षण मिले अवरू विकास होखे। इहाँ तक कि अबकी साल से भोजपुरी भाषा के राष्ट्रिय पाठ्यक्रम में भी शामिल कईल बा। कोशिश एके बा कि, भोजपुरी आगे बढ़े अवरू एकर विकास होखे।
इ लेख संध्या के लिखल मूल लेख के परिवर्तित रूप ह, मूल लेख पढे खातिर इहाँ क्लिक करीं
संध्या अंधराज – नवोसाह, मॉरीशस में महात्मा गांधी संस्थान के भाषा संसाधन केन्द्र में व्याख्याता (लेक्चरर) बाड़ी अवरू मॉरीशस के प्राथमिक शिक्षा में भोजपुरी भाषा के कार्यान्वयन खातिर पाठ्यक्रम सामग्री के विकास में संध्या के अमूल्य योगदान बाटे।
hin_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva hin_Deva